
BYR-GOFIANT. 


ANWYD gwrthddrych y farwnad ganlynol yn 
Glandwr, Llwyndafydd, ger Ceinewydd, ar y 
9ydd dydd o Fawrth, 1846. Derbyniodd ci addysg 
yn benaf yn ysgol Castell Caerwedros, gyda Mr. J. 
Williams, (yn awr y Parch. J. Williams, B.A., gwein- 
idog y Bedyddwyr yn Hereford); a bu hefyd dros 
dymhor yn Aberaeron, yn ysgol y diweddar Barch. D. 
Evans, Ffosyffin. Derbyniwyd ef yn aelod o'r eglwys 
Fethodistaidd yn Pensarn pan yn ieuanc iawn, a bu 
yn addurn i grefydd ar hyd ei oes fer. 

Prentisiwyd ef gyda Capt. Davies, o'r brig elly 
Ellen, o'r Ceinewydd, yn 1860, gyda'rhwn y bu am saith 
mlynedd, a phasiodd yn second mate yn Mehefin, 1869, 
ac yn first 0male yn Mehefin, 1865. Yn ystod yr amser 
yr oedd gyda Capt. Davies, bu am fordaith 
i'r afon Zambesi, ac yn aros am wythnosau gyda Dr. 
Livingstone. _ Difyr ac addysgiadol ydoedd gwrando 
arno yn adrodd yr hyn a welodd yn y lle hwnw. Yn 
Mai, 1868, pasiodd yn gadben yn Bristol. Chwefror 


10fed, 1869, priododd yn nghapel Netherfield-road, 


Liverpool, â Miss Elizabeth Thomas, o'r Ceinewydd, 
or hon y cafodd ddau o blant^. Yn 1870, penod- 
wyd ef yn llywydd ar y brig Derby gan y perchenog 
(Mr. Davies, Cwmafon, Morganwg), a bu yn llwydd- 

ianus iawn ynddi am bum mlynedd. Dechreu y 
flwyddyn ddiweddaf, cafodd ei benodi gan yr un bon- 
eddwr yn feistr ar long. newydd—y baorgue Emily A. 
Davies—a hwyliodd ynddi i Cape Colony. 

Ar y 6ed o Awst, 1876, daeth galwad am feddyg i 
un o'r llongau oedd yn angori allan ar y môr gyferbyn 
âg East London, South Affrica. Yr oedd ei long 
yntau yn eu mysg. Aeth ef, ac amryw gadbeniaid 
ereill, i hebrwng y meddyg i dir; ond pan yn ymyl y 
lân, dymchwelodd y cwch, a boddodd chwech o'r 
pymtheg oedd ynddo, sef un o Lanon, un o Aberaeron, 
y meddyg, dau Sais, ac yntau. _ Bu y rhai a achubwyd 
mewn enbydrwydd mawr. Cafwyd ei gorph, a chyrph 
rhai o'r lleill, a chladdwyd hwynt yno. Rhagluniaeth 
y nef fyddo yn drugarog wrth ei weddw, ei amddifaid, 
a'i fam alarus ac unig. 

Pan dderbyniodd ei dad y newydd trist tua diwedd 
Medi, aeth yn isel iawn ei ysbryd, ac ar y l0fed o 
Ionawr, 1877, tarawyd ef gan y parlys. Ar ol dihoeni 
am ddeuddeg wythnos, bu farw dydd Gwener y Grog- 
lith, yn 59 mlwydd oed. Cyfansoddodd y penillion 
eanlynol gan mwyaf yn ystod ei gystudd, ac ychydig 
ddyddiau cyn ei farwolaeth adroddodd hwynt wrth 
ddyn ieuanc oedd yn eistedd yn ei ystafell. 

Dymunir ar y darllenydd i gofio iddynt gael eu 
cyfansoddi dan deimlad hiraeth dwys, ac i beidio bod 
yn feirniadol wrth eu darllen. Gallesid yn hawdd 
gywiro ambell air a llinell, ond nid allai eu dwyn i 
fwy o gywirdeb a chywreindeb lai nag anafu y 
teimlad, 


YR. ALATWED 


| fy unig blentyn anwyl, 
2 Poodd y syrthiaist ti i'r môr î 
Ai rhyw ddamwain neu ddygwyddiad 
Ydoedd hyn, neu drefniad Iôr ? 
O ! mor dywyll ydyw'r cwmwl, 
A oes goleu oddifewn 
Boddi Captain 'n ddeg-ar-hugain 
Yn yr eigion ger Cape Town. 


A fyrhâwyd dim o'th ddyddiau 
Gan y tônau mawr eu grym 
Ynte dyma drefn y Nefoedd, 
Nad yw byth yn gwyro dim ? 
Buost yn Zambesi River, 
Gydâ Doctor Livingstone, 
Mewn peryglon mwy, feddyliwn, 
Na phan 'ro'et ar fin y dôn. 


Ce'st dd'od 'nol yn iach oddiyno, 
Atom ar dir Gwalia wên, 

Morio wed'yn am flynyddau, 
A haul llwyddiant uwch dy ben ; 

Darfu it' groesi Môr y Werydd, 
Trwy beryglon lawer gwaith, 

O ! mor syn yw gorfod meddwl 
Mai mîn y dôn fu pen dy daith, 

Gwnest ymlwybro trwy beryglon, 
Pan yn marchog brig y dôn, 

Môr yn chwyddo fel mynyddau, 
Pan yn roundio y Cape Horn ; 

Elong yn disgyn lawr i'r dyfnder, 
Esgyn wed'yn fry i'r nen, 

Ce'st dy gadw'n ddyogel yno, 

' 'Nawr fe ddaeth dy daith i ben. 


O! mor ddyrys trefn Rhagluniaeth, 
Yn marwolaeth ambell un ; 

Tori ymaith y defnyddiol, 
Ar ol iddo ddod yn ddyn: 

Ti ge'st ddysg, a dawn, a medr, 
Llestr parod gyda hyn, 

Pob peth oeddynt yn ymddangos 
Dy fod ti'n dringo ael y bryn. 


Ond yn nghanol têg obeithion, 
Dyma newydd prudd yn dod, 
I ti'n sydyn golli'th fywyd, 
O ! mor chwyrn y trodd y rhôd : 
Y boreu'n wisgi yn dy lestr, 
Llawn o fywyd, llon dy wêdd, 
Cyn yr hwyr 'ro'et wedi boddi, 
Heddyw'n ieuanc yn dy fedd ! 


Rhai 'n cael morio hyd-yn dri'gain, 
Ugain eilwaith ar y lân, 

Nes mae'u hoes yn boen a blinder, 
Cyn i'w cyrph gael pridd y Llan ; 

Torodd angeu dithaw ymaith, 
Cyn it, gyrhaedd canol oes, 

Fel blodeuyn y glaswelltyn, 

Wedi gwywo cyn y nos. 


—_» 

Ddoe â'r olwg yn obeithiol, 
Heddywn annymunol iawn, 

Pob rhyw fwriad wedi d'rysu, 
Cyn tywyniad haul dy nawn ; 

Meddwl r0undio rhanau o'r India, 
'Nol i Gymru eto'n glyd, 

Yn dy lestr gyda'th lwyddiant, 
Heb un methiant yn y byd. 


Ond nid felly trodd hi allan, 
Mawr y gruddfan hedyw'n wir, 
Darfu i ti golli'th fywyd 
Rhwng y tônau ger y tir; 
Mae fy meddwl bron a d'rysu, 
Dagrau yn ymdreiglo sy', 
Wrth fyfyrio am y foment 
Darfu it syrthio yn y lli'. 


Gado'th long yn iach a heinyf, 
(rew i'th aros 'nol i gyd, 
Tithau mewn rhyw enyd fechan 
Yn yr annherfynol fyd ! 
Nid oedd yno'r un berthynas 
I roi cymhorth it rhag cam ; 
Ond gobeithio cefaist Geidwad 
Gwell na phriod, tad, na mam. 


Un oedd abl i gynorthwyo 

O fewn bwlch cyfyngder caeth, 
A gofalu am dy ysbryd, 

Rhwng y tônau ar y traeth 
Ynddo y ceir nerth i'r egwan, 

A wna brudd-der angeu'n llon, 
Gan ddwyn enaid o'r eiddilwch, 

I'r hyfrydwch ger ei fron. 

Gan dy fod yn medru nofio, 
P'odd dygwyddodd hyn i ti ? 

O! na chawn i ryw wybodaeth 
Am y dull a'r modd y bu: 

A wnaeth rhywun 'maflyd ynot, 
I dy rwystro di i'r lân 2 

Ynte dyma drefn yr Arfaeth, 
Wedi marcio'r dull a'r fan. 


Ofer dysgwyl 'nawr atebion 

Am ryw droion chwerwon sŷn, 
Aros raid a bod yn dawel, 

Fe geir “gwybod ar ol hyn ”— 
Yn y dydd y teflir goleu 

Ar ddirgelion sydd dan lên, 
Gwelir fod y cwbl yn uniawn, 

A'r orseddfainc fawr yn wên. 


Uwchlaw rheswm, croes i deimlad, 
Ydyw ffyrdd yr uchel Iôr, 
Mae ei lwybrau yn y corwynt, 
A'i, stafelloedd yn y môr; 
Eang, manwl ei lywodraeth, 
Dros bob peth sydd dan y nef, 
Nid oes dim yn dygwydd isod, 
Nad yw dan ei sylw ef. 


Iechyd, llwyddiant, bywyd, angeu— 
Y mae'r cyfan yn ei law, 

Fe sydd ben ar bobpeth yma, 
Hefyd yn y byd a ddaw ; 

Peidio grwgnach, doethach tewi, 
O dan droion “ Un yr Dri,” 

Fe all beri lles a bendith, 

Trwy beth chwerw iawn i mi. 


” 

Ond mae hiraeth ar fy llethu, 

Nes rhoi'm hysbryd yn y pair, 
Meddwl na chaf yma'th weled 

Byth, na'th glywed yn d'weyd gair ; 
O I'r fath bleser oedd dy lythyr, 

'Nol ei gael o'r India draw, 
Llamu'r oeddwn gan lawenydd. 

Pan y gwelwn ôl dy law. 


Ynddo caid pob hanes cyflawn 
Am dy dywydd ar y môr, 
'Roedd yn llawn o ddifrifoldeb, 
A gwybodaeth ynddo'n 'stôr ; 
Mwyach nid oes obaith imi 
Gael un linell o dy law, 
Hyny sydd yn tori'm calon, 
Ac yn llanw'm bron â braw. 


Mae dy fysedd wedi rhewi, 
Tewi wnaeth y tafod ffraeth, 
Darfu pob gohebiaeth rhyngom 
Er pan syrthiaist ar y traeth ; 
O! mor hoff, ac O ! mor anwyl, 
'Ro'et ti gan dy dad a'th fam, 
Mawr y gofal wrth dy fagu, 
Na wnai undyn â thi gam. 


Bachgen ufudd, doeth, a diwyd, 
'Ro'et yn gynar yn dy ddydd ; 
O ! mor anhawdd ydyw credu 
Dy fod heddyw yn y pridd: 
Colled fawr i'r plant a Liza,* 
Heblaw galar dirfawr, dwys, 
O roi tad a phrïod tirion 
Mewn tyn gloion dan y gwys. 





* Ei brïod. 

Un gofalus am ei deulu, 
Un oedd hoff o'i wraig a'i blant, 
'Ro'ent yn agos at ei galon, 
Gartref, neu pan fyddai bant ; 
Heddyw undeb wedi ei dori— 
Undeb anwyl iawn yn wir, 
O! ddiwrnod du, cymylog, 
Dim ond adfyd poen a chur. 


Duw fo'n Dad i'r plant amddifaid, 
Ac yn Farnwr doeth i'r fam, 
I'w hamddiffyn a'u dyogelu, 
Yn yr anial, rhag cael cam ; 
Tebyg cofia Jenkin Thomas * 
Am ei dad tra paro'i ddydd, 
Eliza Anne* ni chaiff ei weled 
Hyd yr adgyfodiad ddydd. 


Nawdd y Nef fo ar ei deulu, 
Ac arweiniad Brenin hedd, 
Hyd nes cyrhaedd yn ddihangol 
Ato i'r ochr draw i'r bedd : 
Trwm i mi a'th fam yw tramwy 
Y Ceinewydd yma 'thraw, 
Heb un gobaith cael dy weled, 
Na chael mwyach ysgwyd llaw. 


Mae dy gorph yn tawel orphwys 
O fewn rhandir Affric bell ; 

O ! mae'm gobaith fod dy enaid 
Fry yn ddedwydd mewn “gwlad well,” 

Byth ni chaiff dy hoff berth'nasau 
Ddim un cyfle'i wel'd dy fedd, 

I roi careg neu flodeuyn 
Arno'i harddu peth o'i wedd. 


* Ei blant. 

Engyl fyddo'n gwylio'r twmpath, 

Â'r hen briddell sydd yn garn, 
Hyd nes daw dy gorph i fyny 

Foreu rhyfedd ddydd y farn ; 
Dyma'r boreu 'rwy'n gobeithio, 

Cawn i gwrdd yn hardd ein gwedd, 
O fewn undeb yr un teulu, 

Wedi gadael gwisg y bedd. 


Cael cyd-fyw, a chyd-glodfori, 
Yn y tragwyddoldeb draw, 
Wedi gadael awyr daear, 
'Mewn i fro lle na ddaw braw ; 
Anwyl fab, rhaid ymdawelu, 
A llonyddu yn y llwch, 
Peidio ymladd â'r gwynt a'r tô'nau, 
A dymchweliad chwyrn y cwch. 


Er mai chwerw ydyw'r galar, 
Ar y ddaear is y nen, 

Amlwg yw fod pob damweiniaeth 
Dan lywyddiaeth doeth ein Pen : 
Twrf y môr, y 'storm, a'r gwyntoedd, 

A rhuadau cryf y dôn, 
Fyth wnant aflonyddu'th feddwl, 
Na dwyn dychryn i dy fron. 


Anwyl Thomas, hôn yn dawel, 
Yn dy lwydaidd anedd laith, 
Ebrwydd byddwn ninau yma 
Wedi cyrhaedd pen y daith : 
Ti yn huno'n mhell yn Affric, 
Ninau'n mynwent laith Pensarn, 
Cawn ddihuno a chydgodi, 
Wrth sain udgorn mawr y farw. 








Cof am 
lO) A VebuHD) EVAN e3, 


AWDWR Y PENILLION BLAENOROL, 


dro 


Yr hwn a hunodd Mawrth 30ain, 1877. 


a y gaer 
Ga | 
EHO 190. gall fw, 
Dirion dad, mewn caniad cwynodd, 

Am y boddodd ei fab mwyn, 
I gell angeu ymollyngodd 
Yntau, cefnodd ar bob cŵyn ; 
Teimlodd, wylodd farwnad helaeth, 
Dan nos hiraeth, nes i hyn 
Ddwyn ei iechyd, a'i roi, 'sywaeth, 
O dan gleidir caeth y glyn. 


Ffraeth ei ddoniau, hoff a diddan, 
Ydoedd Dafydd Evans dêg, 
Helaeth ddysg i'w fab a garodd, 
A gyfranodd heb un brêg ; 

Cryf ei gôf, gan adrodd pregeth, 
Cryf mewn difeth gariad dwys ; 

Ac yn herwydd cryfder hiraeth, 
Mae'i ragoriaeth dan y gŵys. 





Y mab yn Affric aeth o'u gafael, 

Y tad yn Nghymru'n wael ei lun ; 
Er pellderau rhwng eu beddau, 

Mae'u heneidiau heddyw'n un : 
Gŵyl y Groglith 'hedodd Dafydd 

. I lawenydd nefol lôg, | 

Ni wêl yno ball na blino 

Byth ar gryno Lith y Grôg. 


Blodau coron dêg cymdeithas 
Gwympant dan angeuol chwyth, 
I'w cyfuno draw'n bereiddiach, 
Yn anwylach, a thros byth ; 
Yma syrthio maent, gan wywo, | 
Ffoi, a brysio bob yr un, 
Ond ni wywant byth y'nghyson 
Goron dirion Mab y Dyn. 


'Thomas Evans, o'r Ceinewydd, | 
Oedd yn llywydd rhwydd a llon, 
Gydâ'i dad, ni cha'n dragywydd, 
Oddef tywydd tir na thôn ; 
Gwleddant heddyw mewn hedd diddig, 
A gosgeddig yw eu gwawr, 
Hyfryd iddynt yw brwdfrydig 
A gwŷn fiwsig y gôn fawr. 




















Yn y Wasg, ac a Gyhoeddir yn fuan, 
rl SWLLT, 


COFIANT A GWEITHIAU 


Y DIWEDDAR 
MR. T. WEDROS EVANS, C.M., 
DAN OLYGIAETH 


Hwfa Môn, Parch. E. Evans, Pennant, Mr. John 
Thomas, Blaenanerch, ac ereill. 





. Danfoner pob archebion i'w fam—Mrs. ESTHER 
EVANS, Rhydan-fach, New Guay, R.S.O., Cardigan- 
shire. 





_ J. C. ROBERTS, 
ARGRAFFYDD A LLYFR-RWYMYDD, 


SWYDDFA'R “OBSERVER, 
RIF I, DON EBEN, ABERTEIFI, 


WG ddychwelyd ei ddiolchgarwch gwresocaf i'r 

Cyhoedd am y gefnogaeth helaeth y mae wedi 
dderbyn er pan agorodd ei Swyddfa yn y lle, a-ddy- 
muna hysbysu ei fod yn abl gwneyd pob math o waith 
Argraffu yn y modd destlusaf, ar rybudd byr, ac am 
brisiau rhesymol. 


477 Telir sylw manwl i archebion a ddanfonir gyd 
â'r Post. 









